

# Илдар Халиков "Лукойл" ҖАҖ социаль һәм мәдәни проектлары конкурсында җиңүчеләрне бүләкләде

*29.09.2015*


Бүген Казанда "Пирамида" мәдәни-күңел ачу комплексында ТРда "Лукойл" ҖАҖ социаль һәм мәдәни проектлары VI конкурсына нәтиҗә чыгару тантанасы узды. Быел конкурска 691 заявка бирелгән булып, грант фонды 25 млн сум тәшкил иткән.


Конкурсның максаты - җирле бергәлекләрнең территориль актуаль проблемаларын хәл итү, хәйрия ярдәме нәтиҗәлелеген күтәрү буенча проектлар һәм инициативларны чынга ашыруга булышу.


Искәртеп үтик: социаль һәм мәдәни проектлары конкурсы ел саен төбәкләрдә "Лукойл" эшчәнлеге белән үткәрелә. Татарстанда ул 2010 елдан бирле уздырыла, аны "Лукойл"ның бүлендек компаниясе Россия инновацион ягулык-энергетика компаниясе («Ритэк») тормышка ашыра. Конкурс номинацияләре тематикасы барлык төбәкләрдә бер үк: "Экология", "Рухилык һәм мәдәният", "Спорт". Быел, Бөек Ватан сугышында җиңүгә 70 ел уңаеннан, "Җиңү" номинациясе кертелде.


ТР Премьер-министры Илдар Халиков республика Президенты, Дәүләт Советы һәм Хөкүмәте исеменнән «Лукойл» һәм «Ритэк»ка мондый конкурслары үткәрүләре өчен рәхмәт белдерде. "Без бу залда беренче тапкыр гына очрашмыйбыз. Очрашкан саен рәхмәт һәм соклану хисе туа, чөнки иң зур компанияләрнең берсе, нигез салынганнан бирле, янәшәдәгеләрне онытмый. "Лукойл" нефть компаниясе стратегиясе һәм президенты, аның зур командасы нигезендә ихласлык ята. Болар барысы да зур конкурс оештыруга китерде. Конкурста катнашучылар елдан-ел арта. Быел - 170 җиңүче. Күпме кеше безнең республикада дәүләт проектлары һәм төрле фондлардан тыш, "Лукойл" кебек, ярдәм кулы сузарга әзер дус булуын да аңлады", - диде ул сәламләү чыгышында.


«Лукойл» ҖАҖ вице-президенты, «Ритэк» ААҖ генераль директоры Николай Николаев конкурс киләчәктә дә дәвам итәчәк, дип ышандырды. Миңа Татарстанның беренче Президенты Минтимер Шәймиев шалтыратты һәм бәйрәм белән котлады. Конкурс ул, чыннан да, - бәйрәм. Бу этапта без бизнес, хакимият һәм җәмгыять арасында үзара мөнәсәбәтләр урнаштырдык. Бергә без күп яхшы эшләр башкара алабыз".


Илдар Халиков белән Николай Николаев «Экология» номинациясенең абсолют җиңүчеләрен бүләкләделәр.


"Җиңү" номанациясендә җиңгәннәрне ТР Премьер-министры урынбасары Васил Шәйхразиев һәм «Ритэк» ААҖ генераль директоры - «ТатРИТЭКнефть» ССП директоры Мөхәммәтвәли Хөснетдинов бүләкләде.


ТР Дәүләт Советы Рәисе урынбасары Римма Ратникова, «Лукойл» хәйрия фонды генераль директоры Игорь Бекетов, өч тапкыр дөнья чемпионы, стендка ату буенча Олимпия уеннары призеры, РФның атказанган спорт мастеры Светлана Демина "Спорт" номинациясенең абсолют җиңүчеләренә бүләк тапшырды.


"Рухилык һәм мәдәният" номинациясенең абсолют җиңүчеләрен ТР Президенты ярдәмчесе Ләйлә Фазлыева һәм ТР Дәүләт симфоник оркестры сәнгать җитәкчесе, баш дирижеры, РФның атказанган артисты Александр Сладковский бүләкләде.


Төп бүләк -1 млн сумлык сертификатка аутизм һәм үсештә башка тоткарлыклары булган балаларга ярдәм итү буенча "Особый мир" төбәк иҗтимагый оешмасы ия булды.

«Особый мир» оешмасы идарәсе рәисе, «Чудо-дети» Дәвалау педагогикасы үзәге башкаручы директоры Ася Кислова журналистларга сөйләгәнчә, сертификат үзәкне реконструкцияләүгә билгеләнгән.


ТР Премьер-министры Илдар Халиков та бәйрәмдә алган хис-кичерешләре белән уртаклашты. "Беренче чиратта, "Лукойл" нефть компаниясенә күп санлы изге эшләре өчен рәхмәт сүзләре җиткерәсе килә. Компания күп кенә предприятиеләргә үрнәк күрсәтә. Әлбәттә, Татарстан предприятиеләре ярдәм итү һәм хәйриячелек белән күп шөгыльләнәләр, әмма монда нәтиҗә ясый белү үрнәге дә күрсәтелә", - диде ул.


*“Татар-информ” МА*
Илдар Халиков "Лукойл" ҖАҖ социаль һәм мәдәни проектлары конкурсында җиңүчеләрне бүләкләде